Man vry ná drie jaar in tronk - Howe - Republikein
Monday, January 11th, 16:48:33
Man vry ná drie jaar in tronk
22 December 2020 | Howe
'n Man wie se skuldigbevinding op 'n verkragtingsklag nietig verklaar is, is ná drie jaar vrygelaat.
Mnr. Salom Nakale is in 'n appèlsaak in die hoërhof op Oshakati op 'n klag van verkragting teen hom vrygespreek. Hy is drie jaar gelede aan verkragting skuldig bevind en is tot 17 jaar tronkstraf gevonnis.
Nakale, 'n voormalige taxibestuurder, is deur regters Herman January en Johanna Salionga onskuldig bevind op die beweerde verkragting op 21 Junie 2017.
Volgens January kon die staat nie daarin slaag om bo redelike twyfel te bewys dat Nakale skuldig is nie.
Genoegsame bewyse kon nie verskaf word om die klaagster se weergawe van gebeure bo dié van die beskuldigde te glo nie.
Nakale is daarvan beskuldig terwyl hy 'n vrou van Eenhana na Oshikango vervoer het, hy sy motor langs die pad gestop het en haar in sy motor verkrag het.
Sy het tydens die verhoor beweer sy het Nakale betaal om haar Oshikango toe te neem om vrugte te koop en na Eenhana terug te neem.
Volgens die klaagster het Nakale haar op pad terug gevra om sy meisie te wees, maar sy het "nee" gesê. Hierna het hy na bewering van die pad getrek, die motor se deure gesluit, haar klere uitgetrek en haar verkrag.
"Ons het daarna na Eenhana gery waar hy my eers na my huis toe geneem het om bokse af te laai en daarna na my stalletjie by die mark waar ek gewerk het," het sy getuig.
January het tydens die appèlverhoor gesê hy vind dit verdag dat die klaagster gemaklik genoeg was om eers saam met haar beweerde verkragter by haar huis te stop voor sy na die informele mark geneem is.
"As sy werklik gevoel het sy is in gevaar, sou sy nie eerder direk na die mark toe wou gaan waar daar talle mense was wat haar kon help nie?" het hy tydens die uitspraak gestel.
Volgens Nakale was hy en die klaagster in 'n romantiese verhouding en het konsensuele seks nie in die motor plaasgevind nie, maar in die bosse langs die pad waar hy sy motor afgetrek het.
Hy het ná die voorval besef sy het hom van verkragting beskuldig en het hy na die polisiekantoor gegaan om die polisie van die voorval in te lig.